C 433/26
EL
Επίσημη Εφημερίδα της Ευρωπαϊκής Ένωσης
15.11.2022
Άρθρο 7 Υποβολή εκθέσεων 1.
Τα κράτη μέλη απαιτούν από τις εισηγμένες εταιρείες να παρέχουν στοιχεία στις αρμόδιες αρχές μία φορά ανά έτος σχετικά με την εκπροσώπηση των φύλων στα διοικητικά συμβούλιά τους, κάνοντας διάκριση μεταξύ των εκτελεστικών και των μη εκτελεστικών διευθυντικών στελεχών, και σχετικά με τα μέτρα που έχουν λάβει για την επίτευξη των στόχων που ισχύουν και ορίζονται στο άρθρο 5 παράγραφος 1 και, κατά περίπτωση, των στόχων που τίθενται σύμφωνα με το άρθρο 5 παράγραφος 2.
Τα κράτη μέλη απαιτούν από τις εισηγμένες εταιρείες να δημοσιεύουν αυτά τα στοιχεία με κατάλληλο και εύκολα προσβάσιμο τρόπο στους δικτυακούς τόπους τους.
Με βάση τα στοιχεία που δίδονται, τα κράτη μέλη δημοσιεύουν και επικαιροποιούν τακτικά, με εύκολα προσβάσιμο και συγκεντρωτικό τρόπο, κατάλογο των εισηγμένων εταιρειών που έχουν επιτύχει έναν από τους στόχους που ορίζονται στο άρθρο 5 παράγραφος 1. 2.
Όταν εισηγμένη εταιρεία δεν έχει επιτύχει έναν από τους στόχους που ορίζονται στο άρθρο 5 παράγραφος 1 ή, κατά περίπτωση, τους στόχους που τίθενται σύμφωνα με το άρθρο 5 παράγραφος 2, τα στοιχεία που αναφέρονται στην παράγραφο 1 του παρόντος άρθρου περιλαμβάνουν τους λόγους για τους οποίους δεν επιτεύχθηκαν οι στόχοι και αναλυτική περιγραφή των μέτρων τα οποία έχει ήδη λάβει ή προτίθεται να λάβει η εισηγμένη εταιρεία για να τους επιτύχει.
3. Όπου συντρέχει περίπτωση, τα στοιχεία που αναφέρονται στις παραγράφους 1 και 2 του παρόντος άρθρου περιλαμβάνονται επίσης στη δήλωση εταιρικής διακυβέρνησης της εταιρείας, σύμφωνα με τις σχετικές διατάξεις της οδηγίας 2013/34/ΕΕ. 4.
Οι υποχρεώσεις που ορίζονται στις παραγράφους 1 και 2 του παρόντος άρθρου δεν ισχύουν σε κράτος μέλος όπου έχει ανασταλεί η εφαρμογή του άρθρου 6 δυνάμει του άρθρου 12, όταν το εθνικό δίκαιο προβλέπει υποχρεώσεις υποβολής εκθέσεων που διασφαλίζουν την τακτική δημοσίευση στοιχείων σχετικά με την πρόοδο των εισηγμένων εταιρειών προς μια πιο ισόρροπη εκπροσώπηση γυναικών και ανδρών στα διοικητικά συμβούλιά τους.
Άρθρο 8 Κυρώσεις και πρόσθετα μέτρα 1.
Τα κράτη μέλη θεσπίζουν κανόνες σχετικά με κυρώσεις που επιβάλλονται όταν εισηγμένες εταιρείες παραβιάζουν εθνικές διατάξεις θεσπισμένες δυνάμει του άρθρου 5 παράγραφος 2 και των άρθρων 6 και 7, κατά περίπτωση, και λαμβάνουν όλα τα αναγκαία μέτρα για να διασφαλίσουν την εφαρμογή τους.
Συγκεκριμένα, τα κράτη μέλη μεριμνούν ώστε να υπάρχουν κατάλληλες διοικητικές ή δικαστικές διαδικασίες που να επιβάλλουν την τήρηση των υποχρεώσεων που απορρέουν από την παρούσα οδηγία.
Οι κυρώσεις είναι αποτελεσματικές, αναλογικές και αποτρεπτικές.
Οι κυρώσεις αυτές μπορούν να περιλαμβάνουν πρόστιμα ή τη δυνατότητα δικαστικού οργάνου να ακυρώνει ή να εξαφανίζει απόφαση σχετικά με την επιλογή διευθυντικών στελεχών κατά παράβαση των εθνικών διατάξεων που θεσπίστηκαν δυνάμει του άρθρου 6.
Τα κράτη μέλη ενημερώνουν την Επιτροπή έως ...
[ΕΕ: δύο έτη μετά την έναρξη ισχύος της παρούσας οδηγίας] για τους εν λόγω κανόνες και τα εν λόγω μέτρα και την ενημερώνουν, χωρίς καθυστέρηση, για κάθε μεταγενέστερη τροποποίηση που έχει επίδραση σε αυτά. 2.
Οι εισηγμένες εταιρείες μπορούν να θεωρηθούν υπεύθυνες μόνο για πράξεις ή παραλείψεις οι οποίες μπορούν να τους καταλογιστούν σύμφωνα με το εθνικό δίκαιο.
3. Τα κράτη μέλη μεριμνούν ώστε, κατά την εκτέλεση δημοσίων συμβάσεων και συμβάσεων παραχώρησης, οι εισηγμένες εταιρείες να συμμορφώνονται με τις ισχύουσες υποχρεώσεις που σχετίζονται με το κοινωνικό και εργατικό δίκαιο, σύμφωνα με το ισχύον ενωσιακό δίκαιο.
Άρθρο 9 Ελάχιστες απαιτήσεις Τα κράτη μέλη μπορούν να θεσπίζουν ή να διατηρούν διατάξεις ευνοϊκότερες από τις προβλεπόμενες στην παρούσα οδηγία για να διασφαλίσουν πιο ισορροπημένη εκπροσώπηση γυναικών και ανδρών σε ό,τι αφορά εισηγμένες εταιρείες που έχουν ενταχθεί στην εθνική τους επικράτεια.